Выпадак з марожаным  
*Марыя Лук*

Воўка сядзіць на лаўцы. Марожанае есць. Асцярожна есць. Баіцца закапаць новыя шорты.

Адкуль ні вазьміся — Жэнька. Падышоў і стаіць. На Воўкава марожанае глядзіць. Пастаяў, паглядзеў і пытае:

— Ты чаму так ліжаш?

— Як «так»?

— А памалу вельмі. Паглядзі, як трэба!

Высунуў Жэнька язык ды як лізне Воўкава марожанае! Хвацка лізнуў.

Глядзіць Воўка на шырокі след ад Жэнькавага языка і не ведае, што рабіць. Воўку марожанага не шкада. Ён падзяліўся б з сябрам. Але марожанае — не цукерка, не булка, папалам не разломіш. А лізаць па чарзе непрыемна.

Жэнька ўсміхаецца.

— Аддаць табе? — пытае Воўка.

— Ага, — згадзіўся Жэнька аблізнуўшыся.

Аддаў Воўка марожанае. Жэнька на лаўку ўсеўся. Есць, задаволены. Сёння ўжо трэці раз марожаным ласуецца. Раніцай мама купіла, потым бабуля, а цяпер вось Воўка сваё аддаў.

Але дзе ж Воўка? Пайшоў. Напэўна, пашкадаваў усё-такі, што марожанае аддаў. Бач, які скнара!